V. Novotný, poslanec: (2008-04-03):
Prvá otázka bola: „Pán minister, ste zástupcom štátu, ktorý je 100-percentným akcionárom Všeobecnej zdravotnej poisťovne, a. s. Rokovalo a súhlasilo Valné zhromaždenie akciovej spoločnosti so stratégiou uzatvárania zmlúv s poskytovateľmi zdravotnej starostlivosti?“ Pán minister mi so svojej odpovedi povedal, že Valné zhromaždenie rokovalo o stratégii uzatvárania zmlúv 13. decembra. Je to dôležité si zapamätať, lebo potom to bude korelovať s niektorými inými odpoveďami pána ministra a chcem teda dať na zreteľ ctenej snemovni, že keď sa bude naďalej ministerstvo zdravotníctva tváriť, že nevie nič o tom, podľa akej stratégie uzatvára Všeobecná zdravotná zmluvy a že to je vec obchodného vzťahu medzi Všeobecnou zdravotnou poisťovňou a poskytovateľmi, pán minister mi napísal, že 13. 12. ako Valné zhromaždenie, ktorým je on sám v jednej osobe, schválilo túto stratégiu uzatvárania zmlúv. Moja druhá otázka znela: „Ktoré kritériá posudzuje Všeobecná zdravotná poisťovňa pri uzatváraní zmlúv s poskytovateľmi lôžkovej zdravotnej starostlivosti a aká je váha jednotlivých kritérií pri rozhodnutí o zazmluvnení?“ Pán minister ma odporučil na internetovú stránku Všeobecnej zdravotnej poisťovne. Takisto aj pri tretej otázke, keď som sa ho spýtal, či môže Všeobecná zdravotná poisťovňa zverejniť tieto kritériá aj algoritmus ich posudzovania, aby sa poskytovatelia zdravotnej starostlivosti vedeli pripraviť na splnenie podmienok, pán minister ma odkázal na internet, kde nájdem tieto všeobecné kritériá. Chcem povedať, že odpoveď na otázku č. 3 ma neuspokojila. Nedozvedel som sa nič o mechanizme posudzovania jednotlivých kritérií pre jednotlivé nemocnice, dozvedel som sa len všeobecné kritériá, ktoré visia na internetovej stránke Všeobecnej zdravotnej poisťovne. Odpoveď na otázku č. 3 ma neuspokojila. Vo štvrtej otázke som sa pýtal pána ministra, či považuje za správne, ak v posledné decembrové dni minulého roka dostali niektorí poskytovatelia zmluvy o 20 %, niekedy aj o 50 % nižšie bez toho, aby boli vopred upozornení na zmenu stratégie Všeobecnej zdravotnej poisťovne. V odpovedi pán minister píše, že Všeobecná zdravotná poisťovňa objednala dostatok zdravotnej starostlivosti v jednotlivých regiónoch pre jej poistencov. Toto bolo pre mňa naozaj prekvapivé zistenie, keďže jej to ukladá zákon o zdravotných poisťovniach, aby objednala dostatok zdravotnej starostlivosti pre svojich poistencov, tak minimálne viem, že Všeobecná zdravotná poisťovňa dodržiava zákon. A ďalej ma pán minister informoval a rád informuje ďalej aj vás, že zazmluvnila poskytovateľov nad rámec verejnej minimálnej siete. To je pre mňa tiež veľké prekvapenie, pretože tak katastrofálne zadefinovaná verejná minimálna sieť, ako je v súčasnom nariadení vlády o verejnej minimálnej sieti, ak by ju len, túto sieť, zakontrahovala Všeobecná zdravotná poisťovňa, nedokázala by zabezpečiť ani základnú zdravotnú starostlivosť pre svojich poistencov, lebo proste v tých niekoľkých 30 nemocniciach, ktoré sú uvedené vo verejnej minimálnej sieti, tie by nepostačili ani pre tretinu občanov tejto krajiny. Problém ale je v týchto dvoch všeobecne známych odpovediach, že som znovu nedostal odpoveď na moju otázku. Ja som bol zvedavý na názor pána ministra, či je správne dať o 20 – 50 % nižšie zmluvy bez upozornenia, a to, že neboli upozornení poskytovatelia zdravotnej starostlivosti, nám pán minister potvrdil v odpovedi na prvú otázku, keď povedal, že Valné zhromaždenie schválilo zmenu stratégie 13. decembra. Poskytovatelia nemohli vedieť, nemohli sa pripraviť na 50-percentné zníženie objemu zmluvy, keď 13. 12. o tom len rozhodol pán minister ako Valné zhromaždenie. Tak, ak k 1. 1. už dostali návrhy zmlúv, niektorí ich dostali na Silvestra doobeda, to znamená, nemohli sa na to pripraviť, tu je odpoveď čierne na bielom. Táto odpoveď ma ale neuspokojila, pretože pán minister neodpovedal na mnou položenú otázku. V piatej otázke som sa pýtal pána ministra, či si myslí, že zdravotnícke zariadenie sa dokáže vysporiadať s viac ako 20-percentným poklesom objemu zmluvy od Všeobecnej zdravotnej poisťovne v priebehu niekoľkých týždňov. Pán minister mi odpovedá, že prioritou Všeobecnej zdravotnej poisťovne je bilančná rovnováha rozpočtu. Neviem, ako to súvisí s mojou otázkou, ale potešilo ma to, že je prioritou Všeobecnej zdravotnej poisťovne bilančná rovnováha rozpočtu, lebo keď je to akciová spoločnosť a bola by v strate, musela by ísť do konkurzu a vyrovnania, čo by bol dosť veľký problém pre slovenské zdravotníctvo. Dokonca ma pán minister v odpovedi uistil, že Všeobecná zdravotná poisťovňa prerozdelila zdroje podľa potreby poistencov. To ma tiež upokojilo, lebo som sa bál, že ich prerozdelila podľa potreby strany Smer. Tak vždy je lepšie, keď ich prerozdelí podľa potreby poistencov. Problém ale je, že pán minister mi neodpovedal na moju otázku, pretože ja som sa ho pýtal na jeho názor, či je schopné zdravotnícke zariadenie sa vysporiadať s 20-percentným poklesom objemu zmluvy v priebehu niekoľkých týždňov. To bola moja otázka. Dostal som odpoveď na inú otázku. Takže táto odpoveď je neuspokojivá. V šiestej otázke som sa pýtal pána ministra, či pripravuje ministerstvo zdravotníctva novelu nariadenia vlády o verejnej minimálnej sieti, týkajúcu sa siete špecializovaných ambulancií. Pán minister mi odpovedal, že pripravuje, že analyzujú sieť špecializovaných ambulancií. Je to dostatočná odpoveď na moju otázku. V siedmej otázke som sa pýtal pána ministra, či ako zástupca štátu, ktorý je 100-percentným akcionárom Všeobecnej zdravotnej poisťovne, podľa akých kritérií pripravuje Všeobecná zdravotná poisťovňa svoj návrh pevnej siete a kedy budú tieto kritériá zverejnené. Pán minister odpovedá: „Všeobecná zdravotná poisťovňa rokuje s vyššími územnými celkami a s Asociáciou nemocníc Slovenska a návrh siete má byť hotový do konca marca.“ Tak to sa asi nepodarilo, keďže, ako pozerám na dátumovník, dnes je 3. apríla a žiaden návrh pevnej siete z pera Všeobecnej zdravotnej poisťovne nepoznáme. Ale zrejme to súvisí aj s tým, že došlo k výmene predstavenstva v strede procesu prípravy pevnej siete, teda naozaj niečo mimoriadne, čo sa len tak bežne nedeje. Potom pán minister uvádza kritériá, podľa ktorých Všeobecná zdravotná poisťovňa bude postupovať pri vytváraní pevnej siete. Len pre členov výboru pre zdravotníctvo uvádzam, že tú tie isté kritériá, len trošku inak sformulované, ktoré nám poskytla vo svojej odpovedi aj Všeobecná zdravotná poisťovňa počas poslaneckého prieskumu. Túto odpoveď považujem za uspokojivú, až na ten termín posunutia, takže budem interpelovať pána ministra, aby nám povedal, kedy bude známa pevná sieť. Pýtal som sa na záver pána ministra, či pripravuje ministerstvo zdravotníctva pevnú sieť poskytovateľov zdravotnej starostlivosti alebo počká na vytvorenie pevnej siete zo strany Všeobecnej zdravotnej poisťovne. Pán minister odpovedá, že ministerstvo zdravotníctva pripravuje novelu nariadenia vlády o verejnej minimálne sieti, v ktorej bude zavzatá aj pevná, aj koncová sieť a že ministerstvo zdravotníctva tento návrh, túto novelu nariadenia vlády predloží na rokovanie vlády v novembri 2008. Jediné, čo som sa nedozvedel, je fakt, či pevná sieť, na ktorej pracuje ministerstvo zdravotníctva, je totožná s pevnou sieťou, ktorá mala byť hotová do konca marca, na ktorej pracovala, resp. pracuje Všeobecná zdravotná poisťovňa alebo či budeme mať dve pevné siete, tú, ktorú si urobí Všeobecná zdravotná poisťovňa, a tú, ktorú vydá nariadením vlády ministerstvo zdravotníctva. Vzhľadom na to, že som na 3 z mojich 8 otázok nedostal uspokojivé odpovede, navrhujem v zmysle zákona o rokovacom poriadku 350/1996 § 130 ods. 5, aby sa Národná rada Slovenskej republiky po rokovaní uzniesla, že: Národná rada Slovenskej republiky nepovažuje odpoveď ministra zdravotníctva Ivana Valentoviča na interpeláciu poslanca Viliama Novotného, prednesenú na 19. schôdzi Národnej rady Slovenskej republiky za uspokojivú. Ďakujem za pozornosť.